**รายงานการประชุม**

สภาองค์การบริหารส่วนตำบลเขาขาว

สมัยสามัญ สมัยที่ 1 ประจำปี พ.ศ.2562

เมื่อวันพุธ ที่ 6 กุมภาพันธ์ ๒๕62 เวลา 13.0๐ น.

ณ ห้องประชุมสภาองค์การบริหารส่วนตำบลเขาขาว

**ผู้มาประชุม**

1. นายดำรงค์ อุ่นศร ประธานสภาองค์การบริหารส่วนตำบลเขาขาว
2. นายบรรจงกิจ บุญโชติ รองประธานสภาองค์การบริหารส่วนตำบลเขาขาว
3. นายไพรัช พยาบาล เลขานุการสภาองค์กรบริหารส่วนตำบลเขาขาว
4. นายเดโช ชิตรัตน์ สมาชิกสภา อบต.เขาขาว หมู่ที่ 1
5. นายเกรียงศักดิ์ สุขช่วง สมาชิกสภา อบต.เขาขาว หมู่ที่ 2
6. นางสาวพิสมัย สีใส สมาชิกสภา อบต.เขาขาว หมู่ที่ 3
7. นายนนฑิพัฒน์ ปานกล่อม สมาชิกสภา อบต.เขาขาว หมู่ที่ 4
8. นายสายัน สุวรรณสังข์ สมาชิกสภา อบต.เขาขาว หมู่ที่ 5
9. นายปรีชา ทองอร่าม สมาชิกสภา อบต.เขาขาว หมู่ที่ 6
10. นายสุชาติ คงหอม สมาชิกสภา อบต.เขาขาว หมู่ที่ 6
11. นายเกรียงไกร หนูนวล สมาชิกสภา อบต.เขาขาว หมู่ที่ 7
12. นายสุธา ทองแผน สมาชิกสภา อบต.เขาขาว หมู่ที่ 7
13. นายสมพงษ์ ปั้นคง สมาชิกสภา อบต.เขาขาว หมู่ที่ 8
14. นายวิรัตน์ บุญมา สมาชิกสภา อบต.เขาขาว หมู่ที่ 8
15. นายจำรัส สวัสดี สมาชิกสภา อบต.เขาขาว หมู่ที่ 9
16. นายสมโชค คงทอง สมาชิกสภา อบต.เขาขาว หมู่ที่ 9
17. นางเสาวภา รัตนบุรี สมาชิกสภา อบต.เขาขาว หมู่ที่ 10
18. นายฤทธิ์ จิตรา สมาชิกสภา อบต.เขาขาว หมู่ที่ 10
19. นางสาวปัณยาลักษณ์ หมื่นใจ สมาชิกสภา อบต.เขาขาว หมู่ที่ 11
20. นางสาวละออง แก้วเก้า สมาชิกสภา อบต.เขาขาว หมู่ที่ 11
21. นายคัมภีร์ ชุมขุน สมาชิกสภา อบต.เขาขาว หมู่ที่ 12
22. นายสุริยันต์ ยิ้มสุด สมาชิกสภา อบต.เขาขาว หมู่ที่ 12

**ผู้ไม่มาประชุม**

1. นางจตุพร จันทร์เทพ สมาชิกสภา อบต.เขาขาว หมู่ที่ 1
2. นายสุนทร คารมดี สมาชิกสภา อบต.เขาขาว หมู่ที่ 2
3. นางวิภู พรหมรักษา สมาชิกสภา อบต.เขาขาว หมู่ที่ 3

**ผู้เข้าร่วมประชุม**

1. นายเกษม สังข์แก้ว นายกองค์การบริหารส่วนตำบลเขาขาว
2. นายวิรัช มะลิแก้ว รองนายกองค์การบริหารส่วนตำบลเขาขาว
3. นางวจินา หนูแก้ว เลขานุการนายกองค์การบริหารส่วนตำบลเขาขาว

**เริ่มประชุมเวลา : เวลา 13.30 น.**

เมื่อที่ประชุมพร้อม มีสมาชิกสภาองค์การบริหารส่วนตำบลเขาขาว มาประชุมทั้งสิ้น 21 คน นายไพรัช พยาบาล เลขานุการสภา อบต. เขาขาว กล่าวเชิญนายบรรจงกิจ บุญโชติ รองประธานสภาองค์การบริหารส่วนตำบล เขาขาว ปฏิบัติหน้าที่แทนประธานสภาฯ จุดเทียน ธูป บูชาพระรัตนตรัย และดำเนินการตามระเบียบวาระการประชุม

**นายบรรจงกิจ บุญโชติ รองประธานสภาฯ** ขอขอบคุณท่านสมาชิกทุกท่านที่มาโดยพร้อมเพรียงกันเนื่องจากประธานสภาฯติดภารกิจได้มอบหมายให้ผมทำหน้าที่ประธานแทนในวันนี้ บัดนี้ผมขอเปิดประชุมสภาองค์การบริหารส่วนตำบลเขาขาว สมัยสามัญ สมัยที่ 1 ประจำปี พ.ศ.2562 ครับ

**ระเบียบวาระที่ ๑ : เรื่องที่ประธานแจ้งให้ที่ประชุมทราบ**

**นายบรรจงกิจ บุญโชติ รองประธานสภาฯ** สำหรับเรื่องที่จะแจ้งเพื่อที่ประชุมทราบ จำนวน 1 เรื่อง คือการประกาศแก้ไขแผนพัฒนาท้องถิ่น (พ.ศ.2561-2564) ครั้งที่6/2561 ตามที่องค์การบริหารส่วนตำบลเขาขาวได้อนุมัติแก้ไขแผนพัฒนาขององค์กรปกครองส่วนท้องถิ่น พ.ศ.2548 แก้ไขเพิ่มเติมถึง ฉบับที่ 3 พ.ศ.2561 ข้อ 21 การแก้ไขแผนพัฒนาเป็นอำนาจของผู้บริหารท้องถิ่น ประกาศลงวันที่ 30 พฤศจิกายน 2561 ซึ่งระเบียบกำหนดไว้ว่าเมื่อผู้บริหารส่วนท้องถิ่นเห็นชอบให้แก้ไขแผนพัฒนาท้องถิ่นแล้ว ให้แจ้งสภาท้องถิ่น อำเภอ และจังหวัดทราบด้วยรายละเอียดปรากฏตามสำเนาประกาศและบัญชีโครงการกิจกรรม ผ01 และ ผ08 ซึ่งได้ส่งให้ท่านสมาชิกพร้อมหนังสือเชิญประชุมด้วยแล้ว จึงแจ้งให้ที่ประชุมทราบ

**ระเบียบวาระที่ ๒ : เรื่องรับรองรายงานการประชุมสภาฯ สมัยสามัญ สมัยที่ 4 ประจำปี พ.ศ.๒561 เมื่อวันจันทร์ ที่ 5 พฤศจิกายน 2561**

**นายบรรจงกิจ บุญโชติ รองประธานสภาฯ** ไม่ทราบว่ามีสมาชิกท่านใดจะแก้ไขส่วนไหนหรือไม่ครับ เมื่อไม่มีสรุปว่าที่ประชุมมีมติรับรองรายงานการประชุมสภาฯ สมัยสามัญ สมัยที่ 4 ประจำปี พ.ศ.๒561 เมื่อวันจันทร์ ที่ 5 พฤศจิกายน 2561 ด้วยคะแนนเป็นเอกฉันท์ ต่อไปเป็นระเบียบวาระที่ 3

**ระเบียบวาระที่ 3 : เรื่องพิจารณาให้ความเห็นชอบแผนพัฒนาสี่ปี (พ.ศ.2561-2564) บัญชีครุภัณฑ์ ฉบับเปลี่ยนแปลง ครั้งที่ 1 ประจำปีงบประมาณ พ.ศ.2562**

**นายบรรจงกิจ บุญโชติ รองประธานสภาฯ** รายละเอียดการเปลี่ยนแปลงตามบัญชีครุภัณฑ์เครื่องสูบน้ำแบบซับเมริส์ซิเบิ้ล ซึ่งอยู่ในมือทุกท่าน การเปลี่ยนแปลงนี้เป็นการเปลี่ยนแปลงปริมาณและราคาจากเดิม จำนวน 5 เครื่อง เปลี่ยนเป็น 15 เครื่อง และเปลี่ยนราคาจากหนึ่งแสนบาทเป็นสามแสนบาทในปี 2562 ถึง 2564 รายละเอียด คุณลักษณะเฉพาะเหมือนเดิม วัตถุประสงค์เพื่อแก้ไขปัญหาให้กับประชาชน ได้มีน้ำใช้อุปโภค บริโภค ท่านสมาชิกท่านใดประสงค์จะอภิปรายบ้างครับ เมื่อไม่มีผมจะขอมติที่ประชุม สมาชิกท่านใดเห็นชอบให้เปลี่ยนแปลงแผนพัฒนาท้องถิ่น (พ.ศ.2561 – 2564) บัญชีครุภัณฑ์ ฉบับเปลี่ยนแปลงครั้งที่ 1 ประจำปีงบประมาณ พ.ศ.2562 ตามที่เสนอโปรดยกมือครับ

**มติที่ประชุม** **ลงมติเห็นชอบ 20 เสียง**

**ไม่เห็นชอบ - เสียง**

**งดออกเสียง 1 เสียง**

**นายบรรจงกิจ บุญโชติ รองประธานสภาฯ** สรุปว่าที่ประชุมมีมติให้ความชอบให้เปลี่ยนแปลงแผนพัฒนาท้องถิ่น (พ.ศ.2561 – 2564) ฉบับเปลี่ยนแปลงครั้งที่ 1 ประจำปีงบประมาณ พ.ศ.2562 ด้วยคะแนนเสียงข้างมาก

**ระเบียบวาระที่ 4 : เรื่องอื่นๆ**

**นายบรรจงกิจ บุญโชติ รองประธานสภาฯ** มีท่านสมาชิกท่านใดประสงค์จะปรึกษาหารือต่อที่ประชุมบ้าง เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  เรียนท่านประธานสภาที่เคารพ ท่านสมาชิก คณะผู้บริหาร ผมสุริยันต์ ยิ้มสุด สมาชิกสภา อบต.เขาขาวหมู่ที่ 12 ที่ประธานครับผมมีเรื่องที่จะสอบถาม 4 เรื่องครับท่านประธาน เรื่องแรก คือเรื่องรายได้จาการบริหารค่าขยะ ท่านประธานที่เคารพผมได้ดูรายละเอียด รายได้จากการจัดเก็บค่าขยะ ดูแล้วยังขาดอยู่เกือบห้าสิบเปอร์เซ็นต์ของจำนวนถังที่วางครับท่านประธาน และก็เป็นเวลาเป็นปีแล้วที่อยู่สภาพแบบนี้ อบต.เขาขาวได้ดำเนินการจัดซื้อถังขยะ เพื่อให้กับพี่น้องประชาชนในตำบลเขาขาว ทางองค์การบริหารส่วนตำบลเขาขาวก็จัดซื้อให้ แต่เมื่อวางถังไปแล้ว ที่กำหนดไว้ว่าถังละ สี่สิบบาท ผมดูรายละเอียดเหมือนที่ผมบอกครับ เกือบปีแล้ว สมมุติว่าตั้งไปหนึ่งพันถังเก็บได้แค่เจ็ดร้อยถัง อีกสามร้อยถัง ดำเนินการไม่แล้วเสร็จครับท่านประธาน ผมดูแล้วใครไม่สนใจครับเรื่องแบบนี้ มัวแต่ไปทำเรื่องอื่นกันอยู่ เพราะตรงนี้มันไม่มีรายได้อะไร ผู้ที่ทำงานไม่มีรายได้ ปล่อยเป็นปี รายได้จากการบริการถังขยะ จึงอยากเรียนถามว่าพี่น้องประชาชนที่ยังค้างค่าขยะทั้งหมดยอดเงินเท่าไหร่ครับท่านประธาน เรื่องที่สองครับท่านประธาน เรื่องโครงการเศรษฐกิจชุมชน จากการประชุมครั้งก่อนเจ้าหน้าที่นิติกรได้ตอบต่อที่ประชุมว่าฟ้องไปสามกลุ่ม จึงอยากจะถามว่าที่แจ้งต่อที่ประชุมว่าฟ้องไปสามกลุ่มนั้น ตอนนี้ขึ้นศาลกันเสร็จสิ้นหรือตกลงกันว่าอย่างไรแล้ว เรื่องที่สาม เรื่องงบแสดงสถานะทางการคลังของอบต.เขาขาว วันนี้ไม่ทราบว่าผมหรือเพื่อนสมาชิกยังมีโอกาสจะได้ดูไหมครับ ประชุมทุกครั้งตั้งแต่ตั้งข้อบัญญัติผมบอกว่าในปีงบประมาณ พ.ศ.2562 ในการประชุมทุกครั้งผมจะของบแสดงสถานะทางการคลังทุกสมัยประชุม วันนี้ผมก็ขออีกครับท่านประธาน คงจะไม่มีคำตอบว่าเจ้าหน้าที่ไม่อยู่ เจ้าหน้าที่จัดทำให้ไม่ได้ เจ้าหน้าที่จัดทำให้ไม่ทัน เพราะทราบล่วงหน้าเป็นปีแล้ว เรื่องต่อไป เรื่องโครงการต่างๆที่ผมเขียนคำร้องไว้ ผมนายสุริยันต์ ยิ้มสุดในฐานะตัวแทนพี่น้องประชาชนหมู่ที่ 12 ได้ส่งคำร้องและคุยนอกรอบกับผู้บริหาร ไม่ว่าจะเป็นโครงการปรับปรุงถนนข้างบ้านผู้ใหญ่บุญฤทธิ์ก็ดี โครงการปรับปรุงถนนสายในที่นาก็ดี โครงการปรับปรุงถนนสายข้างบ้านนายสหัส โครงการซ่อมแซมคูระบายน้ำสายบ้านนายดวล ไฝดำ ตั้งแต่ 5 พฤษภาคม 2561 ผมพูดมาตลอดคำร้องก็ส่งมาตลอด ผมว่าเขียนคำร้องกระดาษหมดได้ซักรีมแล้วครับท่านประธาน อย่างล่าสุดการประชุมสภาครั้งก่อน ท่านรองประธานสภาทำหน้าที่ประธานในที่ประชุม ผมพูดเรื่องถนนที่ผมเอ๋ยเพื่อกี้ และผู้บริหารก็ตอบว่าจะดำเนินการให้แล้วเสร็จภายใน 7 วัน ประชุมวันที่ 5 พฤศจิกายน ผู้บริหารตอบว่าจะดำเนินการให้แล้วเสร็จภายใน 7 วัน ท่านดูฝนรายงานการประชุม ผมก็จดไว้ด้วย แต่ท่านประธานบอกว่าให้เวลาหนึ่งเดือน ถึงตอนนี้ผมไม่อยากบอกว่ามันอยู่สภาพไหน ได้ไปทำไหมโครงการปรับปรุงคูระบายน้ำที่บ้านนายดวล ไฝดำ ตอนนี้ชาวบ้านจะซื้อดินถมอีกแล้วครับท่านประธาน เพราะเขากลัวเสาไฟจะล้มทับบ้านเขา ไปขุดไว้แล้วไม่ไปทำคูระบายน้ำ ล่าสุดเมื่อวันอังคารที่แล้วผมได้คุยกับผู้บริหาร นอกรอบโทรถามครับ ผู้บริหารบอกว่าเสาร์อาทิตย์นี้จะจัดการให้แล้วเสร็จ วันนี้วันพุธอีกแล้วครับท่านประธาน วันเสาร์ผมบอกให้พี่น้องประชาชนในซอยลุงเท่ง ให้สำรองเก็บน้ำไว้ เดี๋ยวรถเข้าไปแล้วท่อขาดท่อพัง ให้เก็บน้ำไว้ใช้ คอยอยู่วันหนึ่งครับท่านประธาน วันเสาร์ เพราะท่านผู้บริหารบอกว่าจะไปวันเสาร์ ชาวบ้านปิดน้ำเรียบร้อย เราก็ช่วยกันดูแลอย่างดีครับท่านประธาน ท่านผู้บริหารบอกว่าวันเสาร์ นี้วันพุธ ท่านโกหก ได้ทุกวัน นอกห้องประชุม ในห้องประชุม โกหกได้ทุกครั้ง ผมไม่รู้จะพูดอย่างไรครับท่านประธาน ท่านในฐานะรองประธานสภา ผมก็ขอฝากด้วยครับ ท่านก็ถือว่ามีความรู้ความสามารถ ที่จะคุย ที่จะปรึกษา เพื่อช่วยเหลือประชาชน ไม่ใช่เฉพาะหมู่ที่ 12 ครับหมู่อื่นก็เหมือนกัน ฉะนั้นผมจึงอยากได้คำตอบทั้งสี่เรื่องครับ ขอบคุณมากครับ

**นายบรรจงกิจ บุญโชติ รองประธานสภาฯ** เชิญท่านสมาชิกหมู่ที่ 8

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ท่านสมาชิกสภา ผู้ทรงเกียรติ ผมไปเจอปัญหาของหมู่ที่ 8 คือเมื่อวันก่อนบ้านบนควน หมู่ที่ 8 ทางท้องถิ่นอำเภอเขาเข้าไปสำรวจ และส่งเอกสารมาเพื่อให้ทางอบต. ผู้บริหารเขาบอกว่าจะเข้าไปแก้ไขให้ ไม่ทราบว่าใครร้องเรียนไปทางกรม และกรมก็ส่งมาเร่งด่วน ประมาณ 20 ครัวเรือน ที่ประสบปัญหาน้ำไม่ได้ใช้อยู่ครับ น้ำไม่ไหลเป็นสิบครั้งที่เขาร้องเรียนไป เมื่อถามข้อมูลผม ผมก็บอกความจริง เพราะพื้นที่อยู่ที่สูงอยู่ระดับเดียวกับถังประปา ท่านผู้บริหารก็บอกว่าเขาจะเร่งด่วนแก้ให้ ผมก็รอนึกว่าวันนี้จะเข้าสภา จึงอยากฝากท่านประธานไปยังผู้บริหารว่าวาระการประชุมสมัยนี้จะทันไหม เพราะเป็นปัญหาเร่งด่วนจริงๆตรงนั้น ผมจะเอาเข้าข้อบัญญัติแล้วช่วงก่อนแต่ว่าถูกตัดไป เพราะมันอยู่ในแผนปีนี้พอดีครับ ปี 62 เท่านั้น ท่านผู้บริหารบอกว่า เขาจะจ่ายให้ตอนจ่ายขาดเงินสะสม ผมหวังว่าอย่าให้ชาวบ้านร้องเรียนไปครั้งที่สองครับ ฝากด้วยครับ มีช่องทางไหนพอจะช่วยเขาได้ 28 ครัวเรือน ขอฝากครับท่านประธานครับ

**นายบรรจงกิจ บุญโชติ รองประธานสภาฯ** เชิญท่านสมาชิกหมู่ที่ 3

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาที่คารพ ท่านคณะผู้บริหาร ดิฉันมีเรื่องที่จะสอบถาม เรื่องแรกเรื่องประปาจุดบ้านนายสมใจ สีใส ไม่ทราบว่าผู้บริหารหรือผู้มีส่วนเกี่ยวข้องดำเนินการไปถึงไหน เพราะช่วงนี้เป็นช่วงหน้าแล้ว ประปาเป็นปัจจัยหลัก ก็อยากให้ทางฝ่ายบริหารช่วยรีบดำเนินการให้แล้วเสร็จ เพราะว่ามันเป็นโครงการตั้งแต่ปี 60 ซึ่งได้กันเงินไว้ ก็ใช้ระยะเวลาปีกว่าแล้ว เรื่องที่สองก็เมื่อประสบภัยพิบัติปาบึก ท่านผู้บริหารและท่านผู้มีส่วนเกี่ยวข้อง ได้ให้ความช่วงเหลือชาวบ้านในเรื่องกระเบื้อง และพวกต้นไม้อะไรที่เป็นความเดือดร้อนของชาวบ้าน เรื่องที่สามก็เรื่องของโครงการจ่ายขาดเงินสะสม ที่สภาได้อนุมัติไปเงินประมาณ แปดล้านเก้าล้านกว่าให้ผู้บริหารช่วยชี้แจงว่าได้ดำเนินการไปถึงไหน ยังโครงการไหนที่ยังดำเนินการไม่แล้วเสร็จให้แจ้งให้ทราบด้วย เพราะว่าสมาชิกหลายคนยังข้องใจอยู่ เรื่องที่สี่ก็เรื่องซับเมริส์ ที่เราอนุมัติไปเมื่อกี้ อยากให้ผู้เกี่ยวข้องเวลาดำเนินการเรื่องซับเมริส์ให้ดำเนินการเป็นไปอย่างมีประสิทธิภาพ เพราะจากเงินหนึ่งแสนขยายเป็นสามแสน อยากให้ชี้แจงว่าแต่ละตัวแต่ละหมู่ หมู่ไหนเบิกไปบ้าง และโครงการขยะของปีนี้งบประมาณสองหมื่นบาท ปีที่แล้วหมู่ที่ 3 ก็ได้รับงบประมาณไป เราก็ทำโครงการนี้ ก็มีหลายปัญหา อยากให้ทางผู้บริหารเน้นย้ำในเรื่องการจัดการ เพราะงบประมาณของอบต.ปีละล้านสามล้านสี่ เพิ่มขึ้นเรื่อยๆ ซึ่งเป็นงบประมาณที่มาก เหมือนสมาชิกหมู่ที่ 12 บอก ว่างบประมาณมากแต่ไม่มีใครสนใจ ถ้าเราบริหารจัดการเรื่องนี้เอาเงินส่วนนี้ไปทำเรื่องอื่นมันจะมีประโยชน์กับชาวบ้านนะค่ะ ขอคุณมากค่ะ

**นายบรรจงกิจ บุญโชติ รองประธานสภาฯ** เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  เรียนท่านประธานสภาที่เคารพ ท่านสมาชิก คณะผู้บริหาร ผมสุริยันต์ ยิ้มสุด สมาชิกสภา อบต.เขาขาวหมู่ที่ 12 ยังอีกเรื่องครับท่านประธาน เรื่องวัคซีนโรคพิษสุนัขบ้า จากวันที่คณะกรรมการติดตามและประเมินแผนการพัฒนาท้องถิ่น เมื่อวันที่ 2 ที่ผ่านมาก็ได้คุยกันเรื่องวัคซีนโรคพิษสุนัขบ้า รายละเอียดต่างผมก็ไม่อยากจะคุยในห้องประชุม แต่อยากจะฝาก ให้ทางอบต.ได้ดำเนินการ ซื้อวัคซีนป้องกันโรคพิษสุนัขบ้าโดยด่วนครับ เพราะว่าการฉีดวัคซีนโรคพิษสุนัขบ้าก็จะเริ่มช่วงมีนา เมษา อย่างปีที่แล้วช้าไป ก็รู้ว่างบประมาณตกมาถึงช้า แต่ทางอบต.ก็ต้องหางบซักส่วนหนึ่ง โอนหรือจะทำอย่างไรก็แล้วแต่ให้ทันกับช่วงฤดูแล้ง อย่างปีที่ผ่านมาไปฉีดเอาเดือนพฤษภาคมแล้ว ช่วงนั้นก็คงไม่ค่อยระบาด อย่าให้สุนัขต้องบอกว่าช่วยฉีดฉันหน่อยฉันจะบ้าแล้ว ช่วยรีบดำเนินการหน่อยเรื่องวัคซีนโรคพิษสุขนัขบ้า ขอบคุณครับ

**นายบรรจงกิจ บุญโชติ รองประธานสภาฯ** เชิญท่านนายก ชี้แจงทั้งสามท่านที่สอบถามมาครับ

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน สิ่งที่ท่านได้ถามมา ก็มีอยู่หลายเรื่อง ก็ถือว่าเป็นสิ่งที่ดี เมื่อท่านเป็นสมาชิก ได้รับความเดือดร้อนมาก็ต้องมาสะท้อน มายังฝ่ายบริหารที่รับผิดชอบ ผมในฐานะผู้บริหารก็พร้อมรับด้วยความจริงใจที่จะทำงานให้พี่น้องประชาชน แต่อยากจะนำเรียนว่าในบางเรื่องนั้นมันก็ติดขัดด้วยระเบียบบ้าง หนังสือสั่งการบ้างซึ่งขณะนี้มีมากเหลือเกิน ด่วนที่สุด ด่วนมากเยอะแยะ บางครั้งเราจะปฏิบัติเราก็ทำไม่ได้มันขัดต่อระเบียบ ถ้าไม่ขัดต่อระเบียบแล้วแน่นอนครับ ผมทำร้อยเปอร์เซ็นต์ เพราะผมรู้ว่าพี่น้องประชาชนเดือดร้อน และอีกอย่างเราเป็นตำบลที่ใหญ่ โดยเฉพาะถนนหนทางนั้นผมกล้าบอกเลยว่าเป็นตำบลที่มีถนนมากที่สุด ในจังหวัดนครศรีธรรมราช ร้อยกว่าสาย เฉพาะถนนหนทาง ก็สืบเนื่องจาก นิคมสหกรณ์ทุ่งสงในขณะนั้น ได้ตัดถนนทุกหมู่เป็นซอย แต่ว่ามันก็ไม่ใช่สายหลักหมด ก็พยายามเต็มที่ครับที่จะบูรณาการ ที่จะซ่อมแซม ผมเข้าใจครับว่าการสัญจรของพี่น้องประชาชนมันลำบากจริงๆ บางคนอยู่กันเจ็ด แปด สิบปีแล้วยังไม่มีถนนดำ มันก็ต่างกันเยอะ ก็อย่างที่ผมนำเรียนแล้ว ของเรามักมากเหลือเกินถนน ก็จะพยายาม ทำไปตามที่ทำได้ ทำไปตามความสามารถ ตามงบประมาณ ตามข้อจำกัด ตามหนังสือสั่งการ หรือว่าตามระเบียบ และก็จะทำไปเรื่อยๆ จนกว่าจะถึงจุดหมายปลายทาง ถึงจุดหมายปลายทางแค่ไหนที่ไหนก็ค่อยว่ากัน ท่านสมาชิกหมู่ที่ 12 ได้สอบถามเกี่ยวกับเรื่องการจัดเก็บค่าขยะ ซึ่งผมก็เข้าใจ ว่าเรื่องการบริการสาธารณะเรื่องจ้างเหมาจัดเก็บขยะนั้น จ้างผู้รับจ้างซึ่งเป็นเอกชนนั้นก็ต้องใช้งบประมาณสูง ทุกท้องที่มีปัญหาทั้งนั้น ค่าขยะที่เก็บได้ก็ประมาณสี่หมื่นถึง ห้าหมื่น ขาดทุนไปประมาณเดือนละเจ็ดหมื่น เหตุผลที่ไม่สามารถจัดเก็บได้ครบ เราไปเก็บขยะนี้บางทีก็สองเดือนยังไม่ได้ไปเก็บสามเดือนยังไม่ได้ไปเก็บ หรือเก็บไม่ได้ครบตามจำนวน หมุนเวียนไม่สามารถจะครบได้ทั้งพันถัง แต่ว่าผมจะมอบหมายให้ท่านผู้รับผิดชอบ ท่านรองปลัด ได้ดูแลได้กำชับอีกครั้งหนึ่ง ว่าการจัดเก็บในแต่ละเดือนนั้นให้ผู้ที่จัดเก็บได้บันทึกมาว่าเดือนนี้ที่รับผิดชอบทั้งหมดสามร้อยถังนั้นเก็บมาได้สองร้อยห้าสิบ อีกห้าสิบนั้นชื่ออะไร ก็จะได้นำเรียนสมาชิกอีกครั้งหนึ่งว่ามันมีปัญหาอย่างไร ที่ไม่สามารถเก็บได้ตามเป้าที่เราตั้งไว้ ก็จะได้ให้น้องทั้งสองคนที่รับผิดชอบอยู่รายงานมาแต่ละเดือน ส่วนเรื่องเศรษฐกิจชุมชนก็อยากให้นิติกรได้ชี้แจง

**นายชิโนรส ประลมพ์กาญจน์** **นิติกร** กราบเรียนท่านประธานสภาฯที่เคารพ ท่านผู้บริหาร และสมาชิกทุกท่าน ผมขอชี้แจงเรื่องเศรษฐกิจชุมชน ครับ ตอนนี้ผมได้ส่งฟ้องไปทุกกลุ่มแล้ว เมื่อไปถึงอัยการแล้วเขาทำสัญญาประนีประนอม ซึ่งศาลก็ตัดสินตามสัญญาประนีประนอม ที่ผมรับผิดชอบตอนนี้ฟ้องหมดและศาลตัดสินมาหมดแล้วครับ ปัญหาที่มีอยู่ตอนนี้คือกลุ่มแตงโม หมู่ที่ 2 ตอนนี้ผิดนัดตามสัญญาประนีประนอม กองคลังแจ้งว่าขาดผ่อนชำระประมาณสองสามเดือน ผมก็ได้ส่งไปบังคับคดี ขอให้ยึดบ้านและที่ดิน เพื่อขายทอดตลาดเอาเงินสดมาชำระหนี้ ซึ่งตอนนี้บังคับคดียังไม่เรียกผมไปสืบหาทรัพย์ ส่วนกองทุนเศรษฐกิจชุมชนก่อนที่ผมจะมารับตำแหน่งซึ่งขาดอายุความไปนั้นตอนนี้ก็ตั้งคณะกรรมการสอบข้อเท็จจริงเพื่อหาผู้รับผิดทางละเมิด ซึ่งท่านนายกก็วินิจฉัยให้ดำเนินการที่คณะกรรมการเสนอ ซึ่งตอนนี้อยู่ในขั้นตอนของการออกคำสั่งให้ผู้เกี่ยวข้องชดใช้เงินครับ ส่วนประเด็นยอดเงินผมไม่ขอชี้แจงนะครับ หากอยากทราบว่า แต่ละกลุ่มค้างเท่าไหร่ผ่อนเท่าไหร่ ขอให้เรียกผอ.กองคลังมาชี้แจง

**นายบรรจงกิจ บุญโชติ รองประธานสภาฯ** เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ผมอยากเรียนถามท่านนิติกรว่า ที่ท่านว่าฟ้องหมด ทุกกลุ่ม นั้นหมายถึงขึ้นศาลหมดทุกกลุ่มแล้วใช่ไหม

**นายชิโนรส ประลมพ์กาญจน์** **นิติกร** ครับศาลพิพากษาหมดทุกกลุ่มแล้ว และมีอยู่กลุ่มที่อยู่ในขั้นตอนของบังคับคดี ซึ่งยังไม่เรียกผมไป

**นายเกษม สังข์แก้ว** **นายก อบต.เขาขาว** สำหรับเรื่องสถานะการเงินการคลังนั้น ก็มอบให้ท่านปลัดได้ประสานผ.อ.กองคลัง ได้มาชี้ให้สมาชิกได้รู้ว่าสถานะการเงินการคลังให้ท่านผอ.กองคลังได้นำให้ท่านได้ทราบกันว่าสถานะการเงินการคลังเป็นอย่างไร ส่วนเรื่องที่สมาชิกหมู่ที่ 12 เขียนคำร้องไว้ทั้งหมดสามสี่โครงการ จริงๆแล้วผมก็ไม่ได้โกหก แต่ว่าผมทำไม่ทัน ที่ผมทำไม่ทันก็เนื่องจากผมไปทำหมู่ที่ชาวบ้านเดือดร้อนมาก ในขณะนี้เช่นหมู่ 10 , หมู่ 1 , หมู่ 5 , หมู่ 8 ก็เกือบเสร็จทุกหมู่แล้ว หลังจากนั้นก็จะไปทำให้ท่านครับ หมู่ 12 ซึ่งหมู่ที่ลำบากก็น่ากลัวกว่าเช่นหมู่ 5 หมู่ 8 อย่าที่เรียนแล้วว่าการทำงานนั้นบางครั้งผิดพลาดผมก็ยอมรับ แต่ว่าผมไม่เป็นคนดันทุรังในการที่ทำงาน ผมไม่เคยพูดหยาบกับพี่น้องประชาชน ผมยอมรับถ้าผมผิดผมยอมรับผิด ถ้าไม่ทันผมก็ยอมรับว่าไม่ทัน แต่ส่วนลึกของหัวใจผมก็อยากทำงานให้พี่น้องประชาชนเหมือนท่าน แต่ว่าท่านก็ดูนะครับว่าในขณะนี้เป็นอย่างไร เราได้ปลัดคนใหม่มาก็เป็นตัวขับเคลื่อนไปได้ระดับหนึ่งก็ถือว่าเป็นระดับที่ดี ได้ช่วยผมมาอีกแรงเรื่องการทำงาน ต้องขออภัยท่านสมาชิกที่ทำให้เสียความรู้สึกบ้าง แต่ส่วนลึกของหัวใจแล้วผมไม่มีเจตนาที่จะโกหกท่าน ผมก็ทำตามความสามารถของผมที่จะทำ ส่วนสมาชิกหมู่ที่ 8 ได้ถามเรื่องประปา ผมเข้าใจครับว่าขณะนี้ถ้าพูดเรื่องน้ำสำคัญที่สุดเลย นี่ปัญหาที่เกิดขึ้นมาอีกก็คือหมู่ที่ 7 ในพื้นที่สระหลังศูนย์เด็ก น้ำแห้งครับ น้ำลึกประมาณสามเมตร ตอนนี้น้ำแห้งเหลือประมาณฟุตเดียวครับ ก็เป็นปัญหาขึ้นมาอีกในเรื่องน้ำ ก็เข้าใจว่าทุกหมู่มีปัญหาเรื่องน้ำทั้งหมด ผมก็ไม่แน่ใจว่าฝนจะตกเมื่อไหร่ ปีนี้ผมว่าแล้วยาว ทีนี้ต้องแก้ปัญหาเรื่องน้ำกันตลอด หมู่ที่ไม่มีปัญหาก็ไม่เป็นไร หมู่ที่มีปัญหาก็ต้องแก้เช่นหมู่ 8 หมู่ 11 หมู่ 7 หมู่ 1 นี่เราก็ได้เรื่องซับเมริส์มาแล้วก็จะจัดการให้หมด จะได้แก้ปัญหาไปก่อนช่วงนี้ ส่วนเรื่องหาถัง ของหมู่ 11 ที่รั่วผมได้บอกกับทาง ส.อบต.ไปแล้วว่าได้ประสานช่างให้ไปช่วย เพราะช่างคนก่อนที่หมู่ 9 เขาไปทำบ้านเสียแล้วต้องเอาช่างหมู่ที่ 5 ไปแทน ซึ่งผมก็โทรคุยกับเขาไว้แล้วว่าวันไหนจะเข้าไปจะเอารถกระเช้าไป และให้ช่วยปิดน้ำ ซึ่งจะได้แก้ปัญหาไปก่อน โครงการประปาของหมู่ที่ 8 นั้นผมได้ยื่นญัตติไปให้ทางประธานสภาแล้ว การประชุมครั้งต่อไปก็คงจะนำเข้าที่ประชุม สืบเนื่องมาจากการร้องเรียนไปยังกรมส่งเสริมการปกครองท้องถิ่น โดยผ่านเวปไซค์ และก็ระบุชื่อบ้านเลขที่ ชื่อนี่ผมไม่แน่ใจว่าชื่อนี่ในประเทศไทยหรือไม่ แต่ว่าบ้านเลขที่ไม่มี ที่ร้องเรียนไป วันนั้นท่านปลัดด้วย ท่านท้องถิ่นอำเภอด้วยลงไปเช็ค ในหมู่บ้านพร้อม ส.อบต.หมู่ที่ 8 ซึ่งตรงนั้นไม่ใช้สาระสำคัญ ที่สำคัญคือเราจะทำยังไงให้พี่น้องตรงนั้นได้ใช้น้ำ แถมอยู่ที่สูงด้วยน้ำดันขึ้นไปไม่ถึง ก็มีความจำเป็นจะต้องขุดเจาะและทำระบบประปาใหม่อีกหนึ่งจุด คือจุดบ้านคุณสายันต์ ซึ่งได้ทำการอุทิศที่ดินเรียบร้อยแล้ว ซึ่งผมได้ยื่นญัตติให้ทางประธานสภาแล้ว ก็คาดว่าในการประชุมครั้งต่อไปท่านประธานคงนำเข้าบรรจุไว้ในวาระเพื่อจ่ายเงินทุนสำรองเงินสะสม ในการทำประปาหมู่ที่8 เพื่อเป็นการแก้ปัญหา สมาชิกหมู่ที่ 3 ในเรื่องของพายุปาบึกซึ่งบ้านเราก็ได้รับผลกระทบหลายครัวเรือน ผมได้รายงานไปจังหวัดทั้งหมด 42 ครัวเรือน ช่วงนั้นพอเกิดเหตุต้องรายงานทุกวัน ว่าเสร็จแล้วหรือไม่ บ้านนี้จัดการเสร็จแล้วยัง ก็ทั้ง 42 ครัวก็เรียบร้อย ส่วนมากก็เป็นกระเบื้อง ที่หนักที่สุดก็หมู่ที่ 1 สองร้อยกว่าแผ่น วันนี้ก็เสร็จเรียบร้อยแล้วช่วยกันมุงกระเบื้องเรียบร้อยแล้วเขาก็ขอบคุณมายังอบต.เหมือนที่ ส.อบต.หมู่ที่ 3 ได้กล่าวขอบคุณเมื่อซักครู่ หลายคนหลายฝ่ายที่ได้ช่วยกัน คืนนั้นมีผมมีปลัดมีหลายคนมีน้องๆมาช่วยเฝ้าระวังกัน ได้กลับบ้านตีสองตีสามแล้ว เพราะคืนนั้นถนนสายนี้ต้นไม้ก็ล้มสิบห้าต้น ก็กลัวครับว่าถ้าไม่จัดการให้เสร็จเกิดรถมอเตอร์ไชค์ไปชนก็สร้างความสูญเสียอีก ก็จัดการกันจนเสร็จในคืนนั้นแล้วก็โทรรายงานท่านนายอำเภอ เพราะนายอำเภอบอกแล้วว่าถ้าเกิดเหตุการณ์ยังไงก็ให้รายงานท่านก็อยู่ถึงตีสี่ที่อำเภอ ผมก็รายงานท่านประมาณซักตีสอง ส่วนในเรื่องโครงการที่จ่ายขาดเงินทุนสำรองสะสมก็ขณะนี้เปิดงานไปหมดแล้วมาอยู่ที่พัสดุหมดแล้วถนนลาดยางหมู่ 2 วันนี้ก็อยู่ที่โต๊ะผม หมู่ 2 หมู่ 3 เป็นการตกลงจ้าง อยู่บนโต๊ะผมหมดแล้วทั้งสองหมู่ ส่วนหมู่ 4 ถนนลาดยางเป็นระบบอีบิดดิ้ง ซึ่งต้องใช้เวลาประมาณสองสามอาทิตย์ ก็กำลังดำเนินการอยู่ซึ่งเรื่องก็อยู่ที่พัสดุหมดแล้ว รอแต่ลงระบบอีจีพี ซึ่งของเราก็ลงได้สองคนครับคือน้องกล้วยกับน้องแพรแค่นั้นอีกสองคนลงไม่ได้ ระบบใช้ได้แค่สองคนที่ทำเป็นแล้วก็มีพัสดุอีกคนก็ช่วยกัน ก็กลับสองทุ่มสามทุ่มกันทุกคืน ก็พยายามให้จบเร็วที่สุดครับ ส่วนเรื่องประปาของนายสมใจซึ่งขณะนี้ก็ได้ผู้รับจ้างแล้วซึ่งขณะนี้ผู้รับจ้างก็ดำเนินการอยู่ที่หมู่ที่ 9 ซักสี่ห้าวันเสร็จหมู่ที่9 ก็จะลงมาหมู่ที่ 3 และหมู่ที่ 11 ก็ได้ผู้รับจ้างรายเดียวกันที่มาจากเวียงสระ ส่วนเรื่องอื่นๆนั้น ก็อยากจะนำเรียนพวกเราขณะนี้ถนนหนทางที่ชำรุดเสียหายบางครั้งผมก็ไม่ได้ไปดูทุกหมู่ ก็อยากจะนำเรียนพวกเราได้สังเกตได้ดูด้วยถนนสายไหนที่ลำบากจริงๆชาวบ้านเดือดร้อนจริงๆ ก็เข้ามาไม่พบผมก็พบปลัด หารือกันว่าจะแก้ไขยังไง ส่วนเรื่องไฟฟ้าก็เหมือนกันผมเข้าใจครับว่าความรู้สึกของสมาชิกซึ่งเขียนคำร้องไว้แล้วบางครั้งก็เสียความรู้สึกว่าคำร้องเขียนไว้สองปีเมื่อปี 61 ปี 62 ยังไม่ไปซ่อม ผมก็เรียกนายช่างไฟฟ้าและผู้ช่วยมาคุยด้วยตัวเองในวันนั้นว่าเหตุผลที่ต้องให้สมาชิกมาอภิปรายในสภานั้นมันขัดข้องยังไงที่ท่านไม่สามารถดำเนินการได้ตามคำร้อง ก็เอาคำร้องมาดูซึ่งก็เหลือประมาณ 5 ใบ ก็ถามว่าเขาเขียนคำร้องมาหมู่นี้ทำไมไม่ไปจัดการให้เขา ซึ่งเขาก็บอกว่าแจ้งอบต.ไปบ้างแล้วว่าอุปกรณ์ไม่มี พอจะเข้าหมู่นี่วันนู้นวันนี้ ก็ต้องไปซ่อมประปาก่อนหมู่นู้นบ้างหมู่นี่บ้าง ทีนี้ผมบอกว่าเอาอย่างนี้มีบุคลากรด้านไฟฟ้าอยู่นายช่างไฟฟ้าหนึ่งคน ผู้ช่วยอีกสามคนให้แบ่งเป็นสองชุด คือชุดประปาและชุดช่างไฟฟ้า ซึ่งรถเราก็พร้อมมีรถกระเช้าและรถคันขาวอีกหนึ่งคัน ก็คาดว่าน่าจะดีขึ้น ซึ่งผมก็คุยกับนายช่างไฟฟ้าแล้วว่าตอนเช้าในฐานะที่คุณเป็นหัวหน้า ให้เอาคำร้องมาดูเลยว่าของหมู่ไหนบ้างคุณก็จ่ายงานไป หมู่ไหนที่ไม่สามารถทำได้เพราะอะไรคุณก็เขียนเหตุผลมาเลยว่าเพราะอะไร ไม่ใช่ให้สมาชิกว่าว่าผมว่าขอไปสองปีสามปีแล้วไม่ทำ ซึ่งผมจะจี้อย่างนี้ขณะนี้ ก็ดีขึ้นครับและจะพยายามทำให้ดีขึ้นสิ่งไหนที่ยังบกพร่องอยู่ในเรื่องการซ่อมไฟฟ้าประปา ซึ่งของเรามันมากเหลือเกิน บางครั้งก็ล่าช้าบ้าง ก็ขอนำเรียนต่อที่ประชุมครับ

**นายบรรจงกิจ บุญโชติ รองประธานสภาฯ** เชิญท่านสมาชิกหมู่ที่ 6 ครับ

**นายปรีชา ทองอร่าม สมาชิกสภาฯ หมู่ที่ 6**  ท่านประธานสภาที่เคารพ ท่านผู้บริหาร และเพื่อนสมาชิกผู้ทรงเกียรติทุกท่าน ผมปรีชา ทองอร่าม สมาชิกสภาองค์การบริหารส่วนตำบล เขาขาว หมู่ที่ 6 ท่านประธานครับ ที่ท่านนายกชี้แจงผมอยากจะทราบว่าช่างไฟฟ้าเขาลงทำงานกี่โมง เขาขึ้นกี่โมง เวลาทำงาน ผมอยากทราบตรงนี้ เวลาทำงานของเขาเวลาทำงานราชการ นี่หมายถึงลูกจ้างนะครับไม่ได้หมายถึงข้าราชการ ลูกจ้างนะเขามาทำงานกี่โมง เขามาทำงานไหม เขามีรายชื่อตัวมีไหม แล้วขึ้นสองโมง หนึ่งโมงกลับแล้ว ไม่ดูตัวอย่างสุภาพสตรีเขาทำงานบ้างในสภา คนๆหัวหมุนเดินไปนู้นเดินไปนี้ นี่แหละน่าจะเอาตัวอย่าง แต่สุภาพบุรุษของเราพอรู้ๆไม่ใช่ใช่เก็บยางก่อนค่อยมาทำงาน ไม่เอากันนะครับ ไม่ต้องกลัวว่าจะไม่มีคนจะทำนายกหาไม่ได้ผมจะหาให้ คนทำเยอะแยะ ถ้าพูดกันไม่รู้เรื่องเอาให้จริงจังกันไปเลย ไม่ใช่ผมจะมาก็ได้ ไม่มาก็ได้ สั่งคนนู้นไม่ได้คนนี้ไม่ได้ ก็ได้เบิกเงินแล้ว ภาษีชาวบ้านเขาทั้งนั้นตรงนี้มันสำคัญนะนายก บางคนตีสิบ ตีสิบเอ็ดยังไม่ได้มาที พอมาทำงานตีหนึ่งตีสองขึ้นแล้ว แล้วมาทำงานมาแบบนี้ แล้วมาทำไม ผมไม่อยากจะพูด แต่มันอดทนไม่ได้ ถ้าคิดจะตัดยางก่อนแล้วค่อยมาเดินสายไฟมันไม่ได้นะ ถ้าไม่ได้ผมจะหาเอง ขอบคุณครับท่านประธาน

**นายบรรจงกิจ บุญโชติ รองประธานสภาฯ** เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานที่เคารพ คณะผู้บริหาร ท่านสมาชิกสภา ผมสุริยันต์ ยิ้มสุด สมาชิกสภาองค์การบริหารส่วนตำบลเขาขาว หมู่ที่ 12 ท่านสมาชิกที่เคารพ ท่านได้ยินไหม ผู้บริหารตอบแต่ละคำชื่นใจครับท่านประธาน ผมก็โดนด่าอยู่บ่อย ผู้บริหารตอบแบบนี้ ผมก็บอกชาวบ้าน หลังจากนั้นเดี๋ยวก็ โดนด่า หลังๆผมไม่อยากจะเข้าแล้วหมู่ที่ 12 เรื่องแบบนี้ที่ผมรับฟังจากผู้บริหารในฐานะผู้บริหารสูงสุดของอบต.เขาขาว บอกว่าจะทำวันนี้วันโน้นวันนั้น เมื่อกี้ท่านบอกว่าไม่โกหก ไม่โกหกได้ยังไงท่านประธาน บันทึกไว้ในรายงานการประชุม ภายในเจ็ดวันผมจะดำเนินการให้แล้วเสร็จ แล้วมาบอกว่าผมไม่ได้โกหก เรื่องระเบียบผมเข้าใจครับท่านประธาน ที่ท่านบอกว่าอันโน่นก็ทำไม่ได้อันนี้ก็ทำไม่ได้ตัดขัดเรื่องระเบียบ โครงการซ่อมถนน โอนกันไปตั้งไม่รู้กี่ล้านผิดระเบียบไหมครับท่านประธาน นี่ก็เช่นกันครับท่านประธานโอนแค่แสนสองแสนโอนไปปรับปรุงถนนที่ชาวบ้านเดือดร้อน มันผิดระเบียบมันทำได้ไหม แล้วท่านมาอ้างระเบียบเกือบปีแล้วครับท่านประธาน ผมส่งคำร้องมาตั้งแต่ก่อนปลัดยังไม่มา ท่านปลัดมาตั้งแต่เดือนไหน ผมก็พูดมาตลอดทุกครั้งที่มีการประชุม พอพูดแล้วท่านบอกไม่โกหกไม่ได้โกหก เรื่องต่อไปเรื่องรายได้จากการจัดเก็บขยะ นี่เห็นไหมถ้าผมไม่พูดใครรู้เรื่องบ้าง พอผมพูดขึ้นมาเดี๋ยวจะให้เจ้าหน้าที่สองคนรายงานว่าเดือนนี้ใครค้างกี่คนค้างเท่าไหร่ ทั้งๆที่เป็นปีแล้วไม่จ่ายกันอยู่ ใครเคยดูแลบ้างไหม ใครที่ไม่จ่าย ใครบ้าง กี่ถังที่จ่าย กี่ถังที่ไม่จ่าย ค้างกี่เดือน กี่ปี ถ้าผมไม่พูดใครก็ไม่รู้เรื่อง เรื่องรายได้จากการเก็บขยะ แล้วเรื่องโครงการปรับปรุงถนน เมื่อกี้ท่านบอกว่าติด หมู่ 5 , หมู่ 1 , หมู่ 8 ผมถามว่า หมู่ 5 , หมู่ 1 , หมู่ 8 เขียนคำร้องเมื่อไหร่ครับท่านประธาน เดือดร้อนแค่ไหน สภาพถนนเป็นอย่างไร ทำไมท่านดำเนินการแล้ว ท่านวิ่งไปดูซักครั้งหมู่ 12 โดยเฉพาะในซอยในที่นา ซอยข้างบ้านผู้ใหญ่บุญฤทธิ์ รถยนต์เขาไม่อยากจะวิ่งแล้วตอนนี้ ถ้าแค่คนนั่งคนสองคนเขาใช้มอเตอร์ไชค์แล้วครับ วิ่งไม่ได้แล้วท่านจะบอกว่าให้เสร็จหมู่ 5 หมู่ 1 หมู่ 8 เขียนคำร้องมาตั้งแต่เมื่อไหร่ผมถามดูซิ เดือดร้อนแค่ไหน ผมไม่ได้ว่าถ้าเดือดร้อน เพื่อประชาชนตำบลเขาขาว งบประมาณโอนเท่าไหร่ตอนนี้ขออนุญาตนะครับท่านเลขานุการสภา ในฐานะปลัดหัวหน้าข้าราชการประจำ ไม่ทราบว่าไม่มีรายการโอน หรือว่าเจตนา จะไม่ติดรายการโอนให้ผมดู เพราะตอนนี้ผมเห็นแล้วไม่มีรายการโอนงบประมาณติดอยู่เพื่อประชาสัมพันธ์ นี่ด้วยความเคารพ ถ้าโอนช่วยเอามาติดด้วยไม่ต้องปิดบัง ผมเข้ามาหลายครั้งแล้วตรงป้ายประชาสัมพันธ์ไม่มีติดประชาสัมพันธ์เรื่องการโอนงบประมาณ และอีกเรื่องคือเรื่องการแข่งขันกีฬาเขาขาวเกมส์ เรื่องอุปกรณ์กีฬารีบนะครับ เดี๋ยวหาว่าหมู่นู้นไม่ส่งหมู่นี้ไม่ส่ง หมู่นี้ไม่ให้ความร่วมมือ หมู่นั้นทำไมไม่ส่งหมู่นี้ทำไมไม่ส่ง เพราะเขาต้องใช้อุปกรณ์กีฬาในการฝึกซ้อม เพื่อเตรียมตัวในการแข่งขัน รีบดำเนินการจัดซื้ออุปกรณ์กีฬาเพราะผมรู้ดีไม่ขัดระเบียบแน่ครับจ่ายได้ อุปกรณ์กีฬาไม่กี่หมื่น ขอบคุณครับท่านประธาน

**นายบรรจงกิจ บุญโชติ รองประธานสภาฯ** เชิญท่านสมาชิกหมู่ที่ 3 ครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานที่เคารพ เรื่องกีฬากลุ่ม เพราะมันไม่มีในข้อบัญญัติ แต่คำพูดของนายกว่าเราจะจัดกันทุกปี จะทำให้เขาขาวเป็นเมืองกีฬา เด็กๆก็มีความหวังเรื่องสนามกีฬาด้วย แต่ไม่มีในข้อบัญญัติ ให้ผู้บริหารช่วยชี้แจงด้วยว่าจะดำเนินการแข่งกีฬากลุ่มอีกไหมปีนี้ ขอบคุณค่ะ

**นายบรรจงกิจ บุญโชติ รองประธานสภาฯ** ทีนี้ผมชี้แจงเพิ่มเติมนิดหนึ่งเรื่องบ่อบาดาลบ้านนายสมใจ ตอนผมติดตามแผนเมื่อวันพฤหัส บ้านนายสมใจได้เซนต์สัญญาแล้ววันที่ 14 มกราคม 2562 ระยะเวลาดำเนินการ 90 วัน และอีกหมู่หนึ่งคือหมู่ที่ 11 บ้านนายประโยชน์ ชำนาญขาว ทำสัญญาวันที่ 14 มกราคม 2562 ระยะเวลาดำเนินการ 90 วันเช่นกัน ก็ให้อบต.ในพื้นที่เช็คดู ที่นี้ผมที่จริงต้องนั่งข้างล่างได้อภิปรายด้วย บังเอิญวันนี้ท่านประธานติดภาระ เรื่องวัคซีนของพิษสุนัขบ้า วันนั้นเราก็ประชุมกันอยู่ การฉีดวัคซีนไม่มีค่าฉีดเพราะมีแต่ค่ายามาให้ ค่าฉีดในหมู่บ้านแต่ละหมู่บ้านต้องไปฉีดกันเอง วันนั้นหมออนามัยเขาบอกว่าคนที่ฉีดยาหมายาแมวเขาก็ไม่กล้าฉีดถ้าฉีดฟรีๆ เดี๋ยวหมาแมวจะกัดเขา งบประมาณเราก็ไม่มี ตอนนี้ทางอนามัยเขาจะโอนมาให้เราทั้งหมดแล้วเรื่องวัคซีนอะไรพวกนี้ ให้ผู้บริหารหาวิธี หาวิธีอย่างไรที่จะให้คนที่ฉีดยาหมายาแมว เพราะตอนนี้ไม่มีคนฉีด เพราะวันนั้นได้คุยกันไว้ เลยมาฝากให้ผู้บริหารมาหาวิธีกัน ฉีดฟรีๆใครไม่ฉีดแน่นอนครับ ตัวละยี่สิบจะไปให้ขอที่ชาวบ้านเขาไม่ให้แน่นอนครับ เพราะฉะนั้นผู้บริหารต้องหาวิธีตรงนี้ ที่จริงมีตั้งเยอะผมต้องนั่งข้างล่าง ผมพูดมากไม่ได้ ท่านสุริยันต์ก็ร่วมประชุมด้วย มีหลายเรื่องครับ เช่นงบประมาณเอาไปแล้วใช้ไม่หมด เอาคืนมาตั้งหลายตังค์ ที่จริงเราเอาไปทำอย่างอื่นได้ตั้งอีกเยอะ ท่านสุริยันต์ก็น่าจะคุยเรื่องนี้ด้วย ก็ฝากไว้เป็นแนวทางในการทำงบประมาณปีต่อไป ก็ให้นักวิชาการสาธารณสุขได้เพิ่มเติมเรื่องวัคซีนโรคพิษสุนัขบ้า เชิญครับ

**นางสาววรรณา จงอักษร นักวิชาการสาธารณสุข**  สวัสดีค่ะนางสาววรรณา จงอักษร นักวิชาการสาธารณสุข รับผิดชอบด้านงานควบคุมโรค สำหรับเรื่องฉีดวัคซีนโรคพิษสุนัขบ้าครั้งที่แล้วมีปัญหาเรื่องความล่าช้าในการได้รับวัคซีน เนื่องจากเราไม่ได้ฉีดวัคซีนมาสองสามปีแล้วเนื่องจากสตง.ทักท้วงว่านอกเหนืออำนาจหน้าที่ พอมีโรคระบาดมาก็มีเงินอุดหนุนจากโครงการของสมเด็จจุฬาภรณ์ คือโครงการสัตว์ปลอดโรคคนปลอดภัย ทำให้ท้องถิ่นต่างๆมีการจัดซื้อวัคซีนพร้อมๆกันเป็นจำนวนมาก ทำให้การจัดหาวัคซีนล่าช้า และปัญหาเรื่องคนฉีดวัคซีนด้วยเมื่อปีที่แล้วซึ่งจากการพูดคุยกับเพื่อนๆนักวิชาการสาธารณสุขด้วยกันเขาจะมีทีมอาสาในแต่ละหมู่ แต่ของเราวันก่อนขอความช่วยเหลือจากอสม.ทั้งสองหน่วย ก็ส่งน้องเขาไปอบรมพอถึงเวลาเขาไม่ได้ไปฉีด ไม่มีเวลาว่าง คนที่ส่งไปอบรมทั้งสองคนนั้นไม่มีเวลาว่างก็เลยต้องอาศัยรพส.ต. ทางหัวหน้ารพสต.ก็เลยให้อสม.บางคนช่วย ซึ่งปีต่อๆไปการฉีดวัคซีนนี้มันค่อนข้างจะเสี่ยงถ้าไม่ได้รับค่าตอบแทนก็คงไม่ได้รับความร่วมมือ ซึ่งจากการสำรวจเมื่อปีที่แล้ว 3,716 ตัว ถ้าคนฉีดคนเดียวหรือสองคนก็คิดว่าคงไม่เพียงพอ ก็ให้ผู้บริหารและสมาชิกสภาช่วยหาแนวทางแก้ไขโครงการตัวนี้ด้วย เพราะถ้าไม่มีคนฉีดเราก็ทำงานโครงการนี้ลำบาก ส่วนค่าตอบแทนตัวละยี่สิบ สามสิบนี้เขาไปตกลงกันเอง ไม่เกี่ยวข้องใดกับอบต. ส่วนเงินที่ได้รับอุดหนุนมาเพื่อตั้งในข้อบัญญัติตัวนี้เป็นโครงการจุฬาภรณ์ เขาจะอุดหนุนเป็นค่าวัคซีนจำนวน 30บาท และค่าบันทึกข้อมูลตัวละ 3 บาท ส่วนค่าฉีดเขาไม่อุดหนุนจะใช้เป็นจิตอาสาแต่ด้วยความเป็นจริงแล้วไม่มี วัคซีนในปีนี้ก็ใช้ข้อมูลเดิมของปีที่แล้ว และเผื่อเอาไว้กรณีตกหล่นน่าจะเพียงพอเพราะตั้งไว้สี่พันตัว จากปีที่แล้ว3,716 ตัว ก็คำนวณร่วมกับหัวหน้าฝ่ายหัวหน้าส่วน ซึ่งการจัดซื้อวัคซีนนั้นเดือนนี้เปิดเรื่องก็คงได้ซื้อมีนา เมษา ก็จะครบรอบปีพอดี เพราะวัคซีนเขาจะให้ฉีดปีละครั้ง ขอบคุณค่ะ

**นายบรรจงกิจ บุญโชติ รองประธานสภาฯ** เชิญท่านผู้อำนวยการกองคลัง ครับ

**นางเพ็ญศรี ประเสริฐวรพงษ์ ผู้อำนวยการกองคลัง**  สวัสดีค่ะนางเพ็ญศรี ประเสริฐวรพงษ์ ผู้อำนวยการกองคลัง เงินเศรษฐกิจชุมชนคงเหลือ 983,878.42 บาท ค่ะ ตอนนี้ก็มีกลุ่มที่ขอกู้มามีของหมู่ 5 นะค่ะกำลังทำสัญญาอยู่ค่ะ 100,000 บาท

**นายบรรจงกิจ บุญโชติ รองประธานสภาฯ** แล้วหมู่ 12 เขาถามเรื่องสถานะการเงินการคลัง ใช่ไหมครับว่าไงท่านสมาชิกหมู่ที่ 12

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานที่เคารพ อยากจะได้เหมือนที่ทำให้วันก่อนครับท่านประธาน โครงการตั้งงบประมาณไว้ ดำเนินการแล้วยัง เหลือเท่าไหร่ โอนเท่าไหร่ ยากได้แบบนั้นครับท่านประธาน ผมเคยได้รับครั้งหนึ่งครับ ซึ่งผมก็ไม่ทราบว่าใครเป็นคนทำ

**นายบรรจงกิจ บุญโชติ รองประธานสภาฯ** เรื่องนี้ก็ได้แจ้งไปยังท่านนายกฯ แล้วครับ ไม่ทราบว่าได้แจ้งให้ฝ่ายการเงินทราบหรือไม่ แต่ทุกครั้งที่มีการประชุมท่านสมาชิกก็จะขอสถานะการเงินทุกครั้งที่มีการประชุม

**นางเพ็ญศรี ประเสริฐวรพงษ์ ผู้อำนวยการกองคลัง** ค่ะพอดีส่วนการคลังไม่ทราบตรงนี้ค่ะ ก็เลยไม่ได้เตรียมไว้ค่ะ

**นายบรรจงกิจ บุญโชติ รองประธานสภาฯ** ผมก็ขอแจ้งว่ามีการประชุมทุกครั้งท่านสมาชิก ก็จะขอสถานะการเงินทุกครั้งครับ และมีการบันทึกไว้ทุกครั้ง ฝากท่านผู้บริหารแจ้งด้วยครับ

**นายสุริยันต์ ยิ้มสุด สมาชิกสภาฯ หมู่ที่ 12**  เมื่อประชุมครั้งที่ผ่านมาท่านนายก ก็ได้บอกว่ามอบหมายให้ท่านปลัดให้จัดเตรียมสถานะทางการคลังไว้ แต่ก็ไม่ได้ตกลงใครรับผิดชอบกันแน่ครับ ประชุมทุกครั้งสั่งทุกครั้งแต่ไม่ได้

**นายบรรจงกิจ บุญโชติ รองประธานสภาฯ** ทีนี้คลังทราบแล้วนะครับ

**นางเพ็ญศรี ประเสริฐวรพงษ์ ผู้อำนวยการกองคลัง** ขอความกรุณาแจ้งให้ส่วนการคลังทราบด้วยนะค่ะ ว่าจะประชุมวันไหนเพื่อจะได้จัดทำเอกสารไว้ให้ เพราะกองคลังก็ไม่ทราบค่ะ ขอบคุณค่ะ

**นายบรรจงกิจ บุญโชติ รองประธานสภาฯ** เชิญท่านปลัด ครับ

**นายไพรัช พยาบาล เลขานุการสภาฯ** กราบเรียนท่านประธานสภาฯ คณะผู้บริหาร และสมาชิกทุกท่าน ผมขอชี้แจงเรื่องสถานะทางการเงินการคลังครั้งก่อนที่ผมได้สั่งให้ทำและแยกรายละเอียดโครงการว่าโครงการไหนจ่ายไปเท่าไหร่ และโครงการใดบ้างที่ยังไม่ได้ดำเนินการ ไปทำด้วยครับและเอกสารประกอบเอาตามนั้นนะ และการประชุมหลังจากครั้งนี้ไปเตรียมไว้ได้เลย ประมาณสัปดาห์หน้า จะมีการประชุมอีก ซึ่งผู้บริหารได้เสนอญัตติในเรื่องจ่ายขาดเงินทุนสำรองเงินสะสม และอีกหนึ่งที่ท่านสมาชิกฝากผมในฐานะเจ้าหน้าที่งบประมาณ เรื่องการโอนงบประมาณ สืบเนื่องจากพายุปาบึกได้พาไปหมดแล้ว ถ้าใครได้มาที่อบต.วันนั้นวันที่ 5 มกราคม ขาวเต็มทั้งอบต.ปาบึกเอาไป หลังจากนั้นยังไม่ได้ติด เดี๋ยวจะกำชับเจ้าหน้าที่ให้ดำเนินการให้จะติดให้ครบทุกรายการ ที่ผ่านมาเราติดตลอดครับแต่ปาบึกเอาไป วันที่ 4 วันศุกร์ถ้าจำไม่ผิด เดี๋ยวครั้งต่อไปจะกำชับเจ้าหน้าที่ให้นะครับ

**นายบรรจงกิจ บุญโชติ รองประธานสภาฯ** ขอบคุณครับ ทีนี้ผมจะเพิ่มเติมเรื่องของถนน ก็ฝากท่านผู้บริหารช่วยดำเนินการด้วยของหมู่ที่ 12 นานแล้วครับ ผมเป็นประธานในนี้ก็สองรอบแล้ว ครั้งนี้ผมว่าน่าจะตั้งงบประมาณให้เขาได้แล้ว ทั้งท่านเลขาและท่านผู้บริหารหวังว่าการประชุมครั้งหน้าคงไม่มีเข้ามาในที่ประชุมอีกนะครับ ทำเสียให้เสร็จนะครับ เพราะว่ามันลำบากจริงๆรถยนต์เข้าไม่ได้แล้ว อีกเรื่องคือเรื่อง ซับเมริส์ที่เป็นปัญหามาตลอดจากเดิม 5 เครื่องเป็น 15 เครื่องเราก็พูดได้สมัยก่อนเขาซื้อกันยังไงไม่ถึงปีเสียไม่ถึงปีเสีย พยายามหาของดีมานะครับเพราะว่าการเปลี่ยนต้องดึงขึ้นมันก็ลำบากคนซ่อมด้วย เป็นปัญหากับชาวบ้านด้วย เวลาซื้อของก็ซื้อของคุณภาพหน่อยอย่าเอาท้ายมาผสมกับหัวคนละยี่ห้อกันไม่ได้นะครับ หมดยุคแล้วแบบนั้นเขาเรียกไม่นักเลงทำงานอย่างนั้น จบได้แล้วฝากไว้ด้วยตรงนี้ เชิญท่านนายกครับ

**นายเกษม สังข์แก้ว** **นายก อบต.เขาขาว** ตามที่ท่านสมาชิกมีข้อข้องใจบางเรื่อง ผมก็จะตอบครับ ท่านสมาชิกหมู่ที่ 6 ได้อภิปรายในเรื่องผู้ช่วยช่างไฟฟ้า ไม่ค่อยได้มาทำงาน ผมอยากจะนำเรียนว่า ผู้ช่วยช่างไฟฟ้ามีอยู่สามคน เอาอย่างนี้นะครับผมจะเรียกมาทั้งสี่คนทั้งหัวหน้านายช่างไฟฟ้าและผู้ช่วยอีกสามคน ว่าผมได้รับเสียงสะท้อนจากสมาชิกในสภาว่าพวกท่าน ไม่ค่อยมาทำงาน เข้ามาทำงานก็มาสาย มาแล้วเซนต์ชื่อเสร็จก็กลับ เดี๋ยวผมจะได้อธิบายให้เขาฟังตามที่สมาชิกได้อภิปราย ผมก็ไม่สามารถที่จะดูแลได้ครบทุกคนได้ สิ่งไหนที่ผมทำได้ก่อนผมก็ทำแต่ว่าในเรื่องของการทำงานนั้นก็พยายามครับจะพยายามคุย ว่าเรามีหน้าที่ในการทำงาน เรามีเงินเดือนซึ่งเป็นเงินภาษีพี่น้องประชาชน ก็ต้องมาทำงานให้เต็มที่ เว้นแต่จะมีเหตุที่จำเป็นจะลาป่วยจะลากิจก็ไม่ว่ากัน แต่ว่าในเวลาราชการนั้นแปดโมงครึ่ง เลิกสี่โมงครึ่งท่านต้องมาทำงาน เดี๋ยวผมจะเรียกทั้งสี่คนมาคุย แล้วจะรายงานให้ท่านสมาชิกได้รับทราบ ขออนุญาตอีกนิดนึงครับ ขออนุญาตที่เอ๋ยนามท่านปรีชา ทองอร่าม ได้หารือกับผมเรื่องรถกู้ภัยในการที่จะนำผู้ป่วยไปที่โรงพยาบาลสงขลานครินทร์ หาดใหญ่ ผมพึ่งมาเห็นหนังสือโดยหนังสือนี้นักวิชาการสาธารณสุขได้แทงมาว่าขณะนี้รถกู้ภัยใช้ได้เฉพาะอุบัติเหตุที่เกิดขึ้นภายในตำบลเขาขาว และประการที่สองคือผู้ป่วยติดเตียง ที่นำส่งโรงพยาบาลที่หมอนัด แต่มีข้อแม้ว่าผู้ป่วยคนนั้นต้องมาขึ้นทะเบียนกับอบต.ก็อยากจะฝากสมาชิกผู้ทรงเกียรติว่าในหมู่บ้านท่านถ้ามีผู้ป่วยติดเตียง ขณะนี้ไม่ว่ากี่คนซึ่งมีการนัดคือหมอนัดให้ไปโรงพยาบาลต้องการใช้รถกู้ชีพของอบต.ให้ท่านมาแจ้งที่คุณวรรณา เช่นของคูณพี่ปรีชาชื่อนายแนบก็มาแจ้งขึ้นทะเบียนไว้เลย เมื่อมีหมอนัดก็ให้มาเขียนคำร้องผมจะได้แทงให้ผู้ช่วยป้องกันได้เอารถไปตามที่ท่านประสงค์ แต่มีข้อแม้ว่าต้องขึ้นทะเบียนนะครับ เชิญหัวหน้าฝ่ายสวัสดิการสังคม

**นางมณฑา พยาบาล** **หัวหน้าฝ่ายสวัสดิการสังคม** ในฐานะหัวหน้าฝ่ายสวัสดิการสังคม ซึ่งงานสาธารณสุขก็อยู่ในการดูแลด้วยนั้น ก็ขอชี้แจงการที่เราจะช่วยเหลือประชาชนที่ได้รับความเดือดร้อน สืบเนื่องมาจากการที่เรามีศูนย์ช่วยเหลือประชาชน ตอนนี้ขั้นตอนของเรายังอยู่ในขั้นแต่งตั้งคณะกรรมการ คณะกรรมการนั้นก็มีตั้งแต่ระดับจังหวัดระดับอำเภอและระดับตำบล ของเราก็มีท่านนายกเป็นประธาน ที่จำได้ก็มีท้องถิ่นอำเภอ มีปลัดเป็นเลขานุการ และมีผ.อ.กองศึกษา และผ.อ.กองคลัง และมีปลัดอำเภอประจำตำบลเป็นกรรมการด้วย ทีนี้การที่จะได้รับความช่วยเหลือขั้นแรกเราจะต้องมีประกาศออกมาก่อน ซึ่งทางเราก็กำลังดำเนินการอยู่ ก็คือเราจะประกาศว่าคนที่จะต้องการได้รับความช่วยเหลือต้องมาขึ้นทะเบียนแสดงความจำนงขอรับความช่วยเหลือตั้งแต่วันไหนถึงวันไหน พอมีผู้มาขึ้นทะเบียนแล้วเราจะนำรายชื่อทั้งหมดเข้าไปให้คณะกรรมการที่ได้จัดตั้งไว้พิจารณาคุณสมบัติว่าเข้าข่ายได้รับความช่วยเหลือหรือไม่ มีความยากลำบากจริงไหม เป็นผู้ป่วยติดเตียงจริงไหม เมื่อคณะกรรมการอนุมัติว่าสามารถให้ความช่วยเหลือ ทีนี้เราก็จะปิดประกาศอีกครั้งหนึ่งว่าคุณเป็นผู้ผ่านเกณฑ์พิจารณา ถึงทีนี้เมื่อท่านจะไปโรงพยาบาลท่านก็เขียนคำร้องมา จะใช้รถฉุกเฉินหรือรถยนต์ส่วนกลางก็เป็นอำนาจของเราที่จะอนุมัติได้ แต่ตอนนี้ยังไม่ถึงขั้นตอนนั้น ยังอยู่ในขั้นประกาศ ไม่ใช่ว่าทุกคนที่มาเขียนจะได้รับความช่วยเหลือทุกคน ต้องดูเป็นรายๆไป นี้เป็นขั้นประชาสัมพันธ์เบื้องต้นไปก่อน เมื่อมีประกาศออกมาก็จะส่งไปให้ท่านและผู้ใหญ่บ้านได้ประชาสัมพันธ์ให้แก่ประชาชนในพื้นที่ บางอย่างก็เกี่ยวข้องกับงบประมาณด้วย เพราะการช่วยเหลือนั้นมีทั้งด้านสาธารณภัย ด้านการดำรงชีวิต ด้านการพัฒนาคุณภาพชีวิต ด้านอื่นๆ มันจะรวมอยู่ในศูนย์ช่วยเหลือหมดเลย ซึ่งตามประกาศจัดตั้งศูนย์นั้นก็จะแบ่งหน้าที่กัน ด้านสาธารณภัยก็จะมีน้องเอป้องกันเป็นประธานหลัก ด้านพัฒนาคุณภาพชีวิตก็จะมีน้องเป็นประธาน ก็จะมีประธานแต่ละฝ่ายไป ก็ให้สมาชิกได้ทราบเป็นการเบื้องต้น แต่ความจริงที่จะเข้ามาชี้แจงคือเรื่องการขึ้นทะเบียนเด็กแรกเกิด ซึ่งตอนนี้เป็นปัญหาใหญ่มากตอนนี้ ซึ่งสมาชิกบางท่านก็คงได้ยินได้ฟังมาบ้างจากลูกบ้านว่ามาขึ้นทะเบียนตั้งหลายเดือนแล้วยังไม่ได้รับเงิน ก็อยากจะขอชี้แจง ถึงขอบเขตหน้าที่ของฝ่ายสวัสดิการสังคม เรื่องการขึ้นทะเบียนเด็กแรกเกิดเพื่อความเข้าใจ หน้าที่ของฝ่ายสวัสดิการสังคมตามเอกสารที่แจ้งไป ขั้นตอนแรกก็มาขอแบบฟอร์มที่อบต.พาไปให้ผู้ใหญ่บ้านเซนต์รับรอง พอมายื่นต้องแนบสุจิบัตรเด็กมาด้วย พอมายื่นก็มายื่นที่น้องแอ๋วหรือน้องปาล์ม เมื่อตรวจเอกสารถูกต้องครบถ้วน เราก็จะบันทึกข้อมูลของผู้มาขึ้นทะเบียนในระบบ ที่เราบันทึกนี้เป็นเพียงบันทึกข้อมูลในความรับผิดชอบของเรานะค่ะ เสร็จแล้วก็จะทำประกาศ ให้ผู้บริหารเซนต์ว่าเดือนนี้มีใครมาขึ้นทะเบียนบ้าง และผ่านจากการรับรองจากน้องแอ๋วว่าน่าจะมีสิทธิได้รับ ใช้คำว่าน่าจะมีสิทธิเพราะเราไม่มีอำนาจอนุมัติ เสร็จแล้วเราก็จะส่งแบบคำขอทั้งหมดไปพมจ.โดยมีแบบตอบรับเรียบร้อยว่าเราได้ส่งรายไหนไปบ้างกี่ราย พอส่งเสร็จหน้าที่ของพมจ.ก็ต้องตรวจเอกสารเหล่านั้น และดูในระบบว่าเราได้คีย์ข้อมูลใครไปบ้าง ตรงไหมกับเอกสารที่เราส่งไป เสร็จแล้วพมจ.จะต้องเป็นผู้อนุมัติ ว่าคนนี้เข้าหลักเกณฑ์หรือไม่ หรือถ้าเกิดเอกสารไม่ครบถ้วนสมบูรณ์ก็จะติดต่อกลับมาที่เราให้ช่วยแก้ไข ที่นี้ก็อยากจะชี้แจงให้ท่านสมาชิกได้ไปบอกลูกบ้านว่าหน้าที่ของอบต.มีแค่นี้ เราไม่มีอำนาจในการอนุมัติ ว่าคุณจะได้หรือไม่ได้ และไม่ทราบด้วยว่าที่มาขึ้นทะเบียนนั้นจะได้เงินในตอนไหนเมื่อไหร่ ทางเราจะไม่ทราบจริงๆ ทีนี้เหมือนกับว่าถ้าใครเป็นสมาชิกของในเพลตของอบต.จะเห็นว่าเมื่อวานก็มีดราม่าเกิดขึ้น เรื่องเด็กแรกเกิดหาว่าพวกเราทำงานเปลืองภาษีประชาชน ไม่สามารถช่วยเหลือประชาชนได้ แต่เราก็ทำสุดความสามารถแล้วค่ะ ขอบคุณมากค่ะ

**นายบรรจงกิจ บุญโชติ รองประธานสภาฯ** เชิญท่านนายกต่อครับ

**นายเกษม สังข์แก้ว** **นายก อบต.เขาขาว** ผมชินเสียแล้วครับเรื่องเฟสเรื่องไลน์ เพื่อสื่อนี้เป็นเครื่องมือที่ทำให้ใครดับ ดัง ดี เด่น แต่คนที่เข้าใจเขาก็มี ว่าเรื่องนี้เป็นเรื่องที่อบต.รับผิดชอบหรือเป็นความรับผิดชอบของกระทรวงพัฒนาสังคมและความมั่นคงของมนุษย์ซึ่งทางหัวหน้าฝ่ายก็ได้ชี้แจงไปแล้ว ที่นี้เรื่องอุปกรณ์กีฬา ในการแข่งขันกีฬาครั้งนี้ครั้งที่ 9 ซึ่งรากำหนดเปิดสนามในวันที่ 15 มีนาคม ซึ่งจะมีการจับสลากแบ่งสายในวันที่ 15 กุมภาพันธ์ สำหรับอุปกรณ์กีฬาก็คิดว่าคงมารับได้ในวันนั้น ผมให้ทุกหมู่ครับไม่ใช่ว่าหมู่ไหนไม่ส่งแล้วผมไม่ให้อุปกรณ์กีฬา ส่วนสมาชิกหมู่ที่ 3 ได้อภิปรายเรื่องกีฬากรีฑาซึ่งเราจัดทุกปี ท่านอาจแปลกใจว่าโครงการนี้ไม่มีในข้อบัญญัติครับ ก็ยืนยันครับว่าโครงการนี้จัดครับ ส่วนงบประมาณก็จะได้โอนมาตั้งเป็นรายการใหม่ ก็คาดว่าจะแจ้งให้สมาชิกได้รับทราบอีกครั้งหนึ่ง ขอบคุณครับ

**นายบรรจงกิจ บุญโชติ รองประธานสภาฯ** ครับวาระอื่นๆคิดว่าคงจบแค่นี้แล้วนะครับ ถ้าไม่มีอะไรแล้ว สำหรับวันนี้ก็ขอขอบคุณท่านสมาชิกทุกท่านที่เข้าร่วมประชุม ผมปิดประชุมครับ

**เลิกประชุมเวลา** **เวลา** 15.02 **น.**

(ลงชื่อ).........................................................ผู้จดรายงานการประชุม

(นายไพรัช พยาบาล)

เลขานุการสภาองค์การบริหารส่วนตำบลเขาขาว

สภาองค์การบริหารส่วนตำบลได้มีมติรับรองรายงานการประชุมในการประชุมสภาฯสมัยสามัญ สมัยที่ 1 ประจำปี พ.ศ.2562 ครั้งที่ 2 เมื่อวันที่ 14 กุมภาพันธ์ 2562

###### (ลงชื่อ)..........................………………………….........

(นายดำรงค์ อุ่นศร)

ประธานสภาองค์การบริหารส่วนตำบลเขาขาว

**บันทึกตรวจรับรอง**

**รายงานการประชุมสภาองค์การบริหารส่วนตำบลเขาขาว**

**สมัยสามัญ สมัยที่ 1 ประจำปี พ.ศ.2562**

**เมื่อวันพุธ ที่ 6 กุมภาพันธ์ ๒๕62 เวลา 13.0๐ น.**

ข้าพเจ้าคณะกรรมการตรวจรายงานการประชุม ผู้มีรายชื่อท้ายนี้ ได้ทำการตรวจสอบรายงานการประชุมสภาองค์การบริหารส่วนตำบลเขาขาว สมัยสามัญ สมัยที่ 1 ประจำปีพ.ศ.2562 เมื่อวันพุธ ที่ 6 กุมภาพันธ์ พ.ศ.2562 ตามรายงานการประชุมสภา ซึ่งเลขานุการสภาองค์การบริหารส่วนตำบลเขาขาวได้จดไว้ เป็นที่เรียบร้อยแล้ว

ปรากฏว่ารายงานการประชุมมีความถูกต้องครบถ้วน สมบูรณ์และไม่มีข้อความที่ไม่เหมาะสมแต่ประการใดจึงได้ลงลายมือชื่อรับรองการตรวจรายงานการประชุมไว้เป็นที่เรียบร้อยแล้ว เมื่อวันศุกร์ ที่ 8 กุมภาพันธ์ พ.ศ.2562

(ลงชื่อ)...........................................................ประธานกรรมการตรวจรายงานฯ (นายเกรียงไกร หนูนวล)

สมาชิกสภา อบต.เขาขาว หมู่ที่ 7

(ลงชื่อ)...........................................................กรรมการตรวจรายงานฯ (นายสมโชค คงทอง)

สมาชิกสภา อบต.เขาขาว หมู่ที่ 9

(ลงชื่อ)...........................................................กรรมการ/เลขานุการตรวจรายงานฯ (นางสาวพิสมัย สีใส)

สมาชิกสภา อบต.เขาขาว หมู่ที่ 3